b'\n_START_ARTICLE_\nLimassol\n_START_SECTION_\nPovijest\n_START_PARAGRAPH_\nLimassol je sagra\xc4\x91en izme\xc4\x91u anti\xc4\x8dkih gradova Amathus i Kourion. Postoji zna\xc4\x8dajna bizantska utvrda (za vrijeme Bizanta se je grad zvao Neapolis - novi grad). Neapolis je bio zna\xc4\x8dajna biskupija (poznat je biskup Leontis iz Neapolisa iz 7. st. 1191. godine se engleski kralj Rikard I. Lavljeg Srca iskrcao kod Limassola na putu u kri\xc5\xbearski rat jer ga je zahvatila oluja. Napao je bizantskog guvernera Isaka Komnena i zauzeo otok za Engleze. Rikard je razorio grad Amathus i stanovnike preselio u Limassol. U njemu je proslavio svoje vjen\xc4\x8danje s Berengarie od Navarre._NEWLINE_Limassol je u kasnijem razdoblju bio glavna baza kri\xc5\xbearima na putu u Svetu zemlju. 1228. se tamo iskrcao Fridrik II., car Svetog Rimskog Carstva koji je napao Cipar. 1424. i 1426. su Cipar napali Mameluci iz Egipta i razorili Limassol. 1489. su Cipar kupili Mle\xc4\x8dani i oni su razorili tvr\xc4\x91avu u Limassolu jer ju nisu smatrali zna\xc4\x8dajnom._NEWLINE_1570. su Cipar napali Turci i priklju\xc4\x8dili ga Osmanskom Carstvu. Limassol se predao nakon kratke borbe. Nakon toga se u grad doseljava mnogo Turaka, te u njemu nastaju gr\xc4\x8dke i turske \xc4\x8detvrti. Po\xc4\x8detkom 19. st. ja\xc4\x8da gr\xc4\x8dki kulturni identitet i borba za nacionalnu samostalnost. 1819. je u Limassolu otvorena prva gr\xc4\x8dka \xc5\xa1kola._NEWLINE_1878. su Cipar zauzeli Englezi. Engleski guverner Limassola Warren radi na obnovi i modernizaciji grada. Po\xc4\x8detkom 20. st. se otvaraju hoteli i ja\xc4\x8de razvija turizam. Nakon 2. svj. rata se u sklopu nezavisnog Cipra razvija moderna luka.\n_START_SECTION_\nZemljopis\n_START_PARAGRAPH_\nLimassol se nalazi na krajnjem jugu otoka u blizini rta Akrotiri (tamo je smje\xc5\xa1tena britanska vojna baza te je Akrotiri sastavni dio Ujedinjenog Kraljevstva). Grad se nalazi uz granicu britanske vojne baze i strate\xc5\xa1ki je zna\xc4\x8dajna luka na jugu Cipra. Jugozapadno od grada se nalazi slano jezero Aliki. Klima je sredozemna s vrlo malom koli\xc4\x8dinom padalina (ljeti gotovo uop\xc4\x87e nema padalina).\n_START_SECTION_\nZnamenitosti\n_START_PARAGRAPH_\nZna\xc4\x8dajna je bizantska tvr\xc4\x91ava sagra\xc4\x91ena oko 1000. godine u kojoj se nalazi muzej srednjeg vijeka. Zanimljiv je arheolo\xc5\xa1ki muzej s nalazima iz prapovijesti. Nedaleko od grada se nalazi znamenito arheolo\xc5\xa1ko nalazi\xc5\xa1te Choirokoitia (Kirokitia) pod za\xc5\xa1titom UNESCO-a. Kirokitia se smatra jednim od prvih stalno naseljenih mjesta u povijesti i jednim od najva\xc5\xbenijih neolitskih nalazi\xc5\xa1ta na isto\xc4\x8dnom Sredozemlju._NEWLINE_Limassol je zna\xc4\x8dajan turisti\xc4\x8dki centar s brojnim pla\xc5\xbeama i parkovima. U parkovima postoje brojne skulpture. Zanimljiv je muzej folklorne umjetnosti.\n_START_SECTION_\nGospodarstvo\n_START_PARAGRAPH_\nLimassol je najva\xc5\xbenija luka na Cipru i jedna od najva\xc5\xbenijih tranzitnih luka na Sredozemlju. Osim lu\xc4\x8dkih djelatnosti zna\xc4\x8dajan je turizam koji se posebno razvija nakon turske okupacije sjevera Cipra kad su okupirana najva\xc5\xbenija ljetovali\xc5\xa1ta. U okolici grada se nalaze brojni vinogradi, tako da je Limassol centar proizvodnje vina na Cipru. Razvijena je trgovina povezana s lukom.'